CELEX: 
Language: fi
Date: 2022-01-17 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) 2018/848 liitteen II muuttamisesta muiden kuin luonnonmukaisten siementaimien ja muun kasvien lisäysaineiston sekä siirtymävaiheen ja luonnonmukaisten siementaimien ja muun kasvien lisäysaineiston tuotantoa ja käyttöä koskevien erityisvaatimusten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Koska uusi luomuasetus (EU) 2018/848 ja sitä siirtymävaiheen ja muun kuin luonnonmukaisen kasvien lisäysaineiston käytön osalta muuttava komission delegoitu asetus (EU) 2020/1794 on hyväksytty, on tarpeen tehdä lisämuutoksia, jotka koskevat siirtymäkauden ja muun kuin luonnonmukaisen kasvien lisäysaineiston käyttöä. Tämä koskee erityisesti mahdollisia poikkeuksia luonnonmukaisten siementaimien käytön osalta. Siementaimi on yksi siemenistä peräisin olevan kasvien lisäysaineiston tyyppi, ja sitä eivät kata asetuksen (EU) 2018/848 26 artiklassa tarkoitetut kasvien lisäysaineiston saatavuutta koskevat tietokannat ja tietojärjestelmät. 
            
            
               Koska puutarhaviljelyssä istutetaan yleisesti siementaimia, joiden tuotantosykli siementaimen istutuksesta tuotteen ensimmäiseen keruuseen on usein lyhyt, on tärkeää rajoittaa muiden kuin luonnonmukaisten siementaimien käyttöä koskevia poikkeuksia tällaisissa tapauksissa. Lisäksi olisi selvennettävä siirtymävaiheen ja muiden kuin luonnonmukaisten siementaimien käyttöä ja tiukkojen luonnonmukaista tuotantoa koskevien edellytysten mukaisia tuotantovaatimuksia. Tämä on tarpeen luonnonmukaisen tuotannon vaatimuksenmukaisuuden varmistamiseksi. 
            
            
               Lisäksi on luonnonmukaisen taimitarha-alan kehityksen varmistamiseksi tarpeen mahdollistaa sujuva siirtymä luonnonmukaisen kasvien lisäysaineiston tuotannossa eri kasvilajien lisäysaineiston erilaisiin tyyppeihin liittyvien lukuisten tuotantotekniikoiden suhteen. Nykyisellään on vain muutamia luonnonmukaisia taimitarhoja, jotka kasvattavat asetuksen (EU) 2018/848 liitteessä II olevan I osan 1.8.2 kohdassa esitettyjen edellytysten mukaisesti emokasveja tai muita lisäykseen tarkoitettuja kasveja, sillä tuotantojaksot ovat pitkiä, investoinnit pitkäaikaisia ja laatusertifioinnin ja kasvinsuojeluvaatimusten noudattamisen varmistaminen on teknisesti hankalaa.
            
            
               Sen vuoksi on tarpeen tehdä muutos, jonka myötä tietyin edellytyksin saa tuottaa ja saattaa markkinoille luonnonmukaista kasvien lisäysaineistoa, joka on peräisin kasveista, jotka eivät täytä asetuksen (EU) 2018/848 liitteessä II olevan I osan 1.8.2 kohdan vaatimuksia.
            
            
               Koska asetusta (EU) 2018/848 sovelletaan 1. päivästä tammikuuta 2022, tähän asetukseen on oikeudellisen tyhjiön välttämiseksi sisällytettävä taannehtiva lauseke.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Säädöksestä keskusteltiin perusteellisesti jäsenvaltioiden kanssa luonnonmukaista tuotantoa käsittelevässä asiantuntijaryhmässä sekä luonnonmukaisen tuotannon alan ja kasvien lisäysaineiston alan tärkeimpien järjestöjen eli IFOAMin (Kansainvälinen luomualan järjestöjen liitto) ja siihen kuuluvien alakohtaisten ryhmien COPA-COGECAn (Maatalouden tuottajajärjestöjen keskusjärjestö) ja ESAn (Euroopan siemenyhdistys) kanssa. Maatalouden ja maaseudun kehittämisen pääosasto teki näitä sääntöjä laatiessaan läheistä yhteistyötä muiden pääosastojen, erityisesti terveyden ja elintarviketurvallisuuden pääosaston, kanssa näiden erityisasiantuntemuksen alalla. WTO-kumppaneille ilmoitettiin asiasta ja julkisia kuulemisia järjestettiin. 
            
            
               Julkisessa kuulemisessa saatiin palautemekanismilla yli 400 kommenttia. Eri sidosryhmien esittämien kantojen huomioon ottamiseksi komissio ehdottaa, että siementaimia koskevien poikkeusten muutokset ulotetaan koskemaan muitakin kasvien lisäysaineiston tyyppejä. Näin voidaan mahdollistaa sujuva siirtymä luonnonmukaisen kasvien lisäysaineiston tuotannon kehittämiseksi, sillä asetuksen (EU) 2018/848 liitteessä II olevan I osan 1.8.2 kohdan mukaisesti kasvatetuista kasveista on pulaa monien lajien ja lajikkeiden osalta.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen (EU) 2018/848 johdanto-osan 35 kappaleessa esitetään, että laadun ja jäljitettävyyden, mainitun asetuksen noudattamisen ja tekniseen kehitykseen mukautumisen varmistamiseksi komissiolle siirretään valta hyväksyä tiettyjä säädösvallan siirron nojalla annettavia delegoituja säädöksiä, jotka koskevat muun muassa siirtymävaiheen tai muun kuin luonnonmukaisen kasvien lisäysaineiston käyttöä. 
            
            
               Asetuksen (EU) 2018/848 3 artiklan 17 alakohdassa säädetty kasvien lisäysaineiston määritelmä kattaa kaikentyyppiset aineistot seuraavasti: ”kasvien lisäysaineistolla’ [tarkoitetaan] kasveja ja kasvien kaikkia osia missä tahansa kasvuvaiheessa, mukaan lukien siemenet, joita voidaan käyttää ja jotka on tarkoitettu käytettäväksi kokonaisten kasvien tuottamiseen”. Siementaimi on yksi kasvien lisäysaineiston tyyppi, johon sovelletaan asetuksen (EU) 2018/848 liitteessä II olevan I osan 1.4 kohdassa myönnettyä poikkeusta, jonka mukaan siementaimien tai koulittujen taimien kasvattaminen astioissa myöhempää istuttamista varten on sallittua. Täytäntöönpanoasetuksen (EU) 2020/464 liitteessä III esitetään seuraava määritelmä: ”Tässä kohdassa ’siementaimella’ tarkoitetaan nuorta taimea, joka on peräisin siemenestä eikä jakamisesta.” Kyseisen määritelmän mukaan siementaimet jäävät kasvien lisäysaineiston saatavuutta koskevien tietovaatimusten ulkopuolelle. Kyseiset vaatimukset liittyvät tietoihin, jotka jäsenvaltioiden on toimitettava komissiolle asetuksen (EU) 2018/848 26 artiklan säännösten soveltamiseksi. 
            
            
               Liitteen 1.8.1 kohdan mukaan sellaisten kasvien ja kasvituotteiden tuotannossa, jotka eivät ole kasvien lisäysaineistoa, saa käyttää ainoastaan luonnonmukaista kasvien lisäysaineistoa. Poikkeukset 1.8.1 kohdasta ovat mahdollisia 1.8.5.1 kohdan mukaisesti silloin kun luonnonmukaista tai siirtymävaiheen kasvien lisäysaineistoa ei ole saatavilla.
            
            
               Asetuksen (EU) 2018/848 liitteessä II olevan I osan 1.8.2 kohdassa esitetään luonnonmukaisen kasvien lisäysaineiston tuotannon osalta seuraavat edellytykset: ”Luonnonmukaisen kasvien lisäysaineiston saamiseksi käyttöön muiden tuotteiden kuin kasvien lisäysaineiston tuotannossa emokasveja ja tapauksen mukaan muita kasvien lisäysaineiston tuotantoon tarkoitettuja kasveja on pitänyt viljellä tämän asetuksen mukaisesti vähintään yhden sukupolven ajan tai, jos kyseessä ovat monivuotiset kasvit, vähintään yhden sukupolven ajan kahden kasvukauden aikana.” Näin ollen luonnonmukaisen kasvien lisäysaineiston olisi oltava peräisin kasveista, jotka on kasvatettu luonnonmukaisen tuotannon edellytysten mukaisesti ja mukautettu niihin lajikohtaisesti 1.8.2 kohdassa esitettyjen vaatimusten mukaisesti.
            
            
               Tällä delegoidulla säädöksellä muutetaan säännöksiä, jotka koskevat mahdollista poikkeusta muiden kuin luonnonmukaisten siementaimien käytön osalta. Tässä säädöksessä erityisesti kielletään muiden kuin luonnonmukaisten siementaimien käytön salliminen sellaisten viljelykasvien osalta, joiden tuotantosykli siementaimen istutuksesta lopputuotteen keruuseen on yhden kasvukauden mittainen. Lisäksi delegoidulla säädöksellä selkeytetään asetuksen (EU) 2018/848 10 artiklan 4 kohdan a alakohdan mukaista siirtymävaiheen siementaimien tuotantoa koskevia säännöksiä.
            
            
               Ottaen huomioon, että luonnonmukaisista siemenistä, joista siementaimet olisi tuotettava, sekä asetuksen (EU) 2018/848 liitteessä II olevan I osan 1.8.2 kohdan mukaisesti kasvatetuista emokasveista ja muista kasvien lisäysaineiston tuotantoon tarkoitetuista kasveista on puutetta, tällä delegoidulla asetuksella otetaan käyttöön myös säännöksiä, jotka koskevat kasvien lisäysaineistoa tuottavien toimijoiden lupaa tuottaa ja saattaa markkinoille tietyin edellytyksin luonnonmukaisissa viljelykasveissa käytettävää kasvien lisäysaineistoa, joka ei ole peräisin emokasveista tai muista kasveista liitteessä II olevan 1.8.2 kohdan mukaisesti. 
            
            
               KOMISSION DELEGOITU ASETUS (EU) …/…,
            
            
               annettu 17.1.2022,
            
         
         
            
               Euroopan parlamentin ja neuvoston asetuksen (EU) 2018/848 liitteen II muuttamisesta muiden kuin luonnonmukaisten siementaimien ja muun kasvien lisäysaineiston sekä siirtymävaiheen ja luonnonmukaisten siementaimien ja muun kasvien lisäysaineiston tuotantoa ja käyttöä koskevien erityisvaatimusten osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848
                  1
                ja erityisesti sen 12 artiklan 2 kohdan b ja e alakohdan, 
            
            
               sekä katsoo seuraavaa:
            
            
               (1)Asetuksessa (EU) 2018/848 ja erityisesti sen liitteessä II olevassa I osassa vahvistetaan siirtymävaiheen ja muun kuin luonnonmukaisen kasvien lisäysaineiston käyttöä koskevat tietyt vaatimukset. 
            
            
               (2)Asetuksen (EU) 2018/848 53 artiklassa säädettyjen luonnonmukaisen kasvien lisäysaineiston käyttöä koskevien poikkeusten asteittaista lopettamista silmällä pitäen on tärkeää lisätä luonnonmukaisen ja siirtymävaiheen kasvien lisäysaineiston tuotantoa ja markkinoille saattamista. 
            
            
               (3)Koska eräiden puutarhaviljelylajien luonnonmukaisten ja siirtymävaiheen siementen saatavuus on kuitenkin nykyisellään rajallinen, silloin kun kasvien lisäysaineistoksi tuotetaan siementaimia, jotka kasvatetaan tiettyjen luonnonmukaista tuotantoa koskevien edellytysten mukaisesti, käytetään yleisesti muita kuin luonnonmukaisia siemeniä. 
            
            
               (4)Asetuksen (EU) 2018/848 26 artiklan 1 ja 2 kohdassa tarkoitetut tietokannat ja tietojärjestelmät, joissa jäsenvaltioiden on annettava tiedot luonnonmukaisen ja siirtymävaiheen kasvien lisäysaineiston saatavuudesta, eivät kata siementaimia. Siementaimien erityisluonne ja niiden tuotantosyklien erilaiset pituudet huomioon ottaen on tarpeen selventää sääntöjä, jotka koskevat siementaimien käyttöä luonnonmukaisessa tuotannossa. Kun määritellään luonnonmukaisten tai siirtymävaiheen siementaimien mahdollista saatavuutta markkinoilla, huomioon olisi otettava asianomaisten lajien ja lajikkeiden luonnonmukaisten tai siirtymävaiheen siementen saatavuus.
            
            
               (5)Asetuksen (EU) 2018/848 10 artiklan 4 kohdan toisen alakohdan a alakohdan mukaisesti muuta kuin luonnonmukaista kasvien lisäysaineistoa saa pitää kaupan siirtymävaiheen tuotteena, edellyttäen, että tällaisen aineiston osalta on noudatettu vähintään 12 kuukauden siirtymävaihetta. Siirtymävaiheen kasvien lisäysaineiston käytön olisi oltava ensisijaista muun kuin luonnonmukaisen kasvien lisäysaineiston käyttöön nähden. Tässä yhteydessä on tarpeen täsmentää, että siirtymävaiheen siementaimia voidaan käyttää silloin kun niiden kasvuaika on kestänyt vähintään 12 kuukautta viljelylohkolla, joka on läpikäynyt vähintään 12 kuukauden siirtymävaiheen, tai jos silloin kun niitä viljellään astioissa tai viljelylohkolla, siementaimet ovat peräisin sellaisista kasveista korjatuista siirtymävaiheen siemenistä, jotka ovat kasvaneet 12 kuukauden siirtymävaiheen läpikäyneellä lohkolla.
            
            
               (6)Luonnonmukaisen tuotannon vaatimuksenmukaisuuden varmistamiseksi on kuitenkin tarpeen kieltää muiden kuin luonnonmukaisten siementaimien käyttö sellaisten viljelykasvien osalta, joiden tuotantosykli siementaimen istutuksesta lopputuotteen ensimmäiseen keruuseen on yhden kasvukauden mittainen, sillä vaatimuksenmukaisuus voisi vaarantua jos lähtöaineistona käytettävissä muissa kuin luonnonmukaisissa siemenissä olisi jäämiä. 
            
            
               (7)Eräiden hedelmien, viiniköynnösten ja koristekasvien lajien tai lajikkeiden osalta ei ole riittävästi asetuksen (EU) 2018/848 liitteessä II olevan I osan 1.8.2 kohdan mukaisesti kasvatettuja emokasveja ja tapauksen mukaan muita kasvien lisäysaineiston tuotantoon tarkoitettuja kasveja. Lisäksi nykyisellään on vain muutamia luonnonmukaisten hedelmäpuiden ja viiniköynnösten taimitarhoja, joilla kasvatetaan emokasveja 1.8.2 kohdan mukaisesti, sillä investoinnit ovat pitkäaikaisia ja laatusertifioinnin ja kasvinsuojeluvaatimusten noudattamisen varmistaminen on teknisesti hankalaa.
            
            
               (8)Tämän erittäin erikoistuneen tuotannonalan kehityksen edistämiseksi on asianmukaista säätää mahdollisuudesta sallia tietyin erityisedellytyksin sellaisen muun kuin luonnonmukaisen kasvien lisäysaineiston käyttö, joka on kasvatettu luonnonmukaista tuotantoa koskevien edellytysten mukaisesti sellaisen kasvien lisäysaineiston tuotantoon, jota pidetään kaupan ja käytetään luonnonmukaisia kasveja varten. 
            
            
               (9)Tällaista kasvien lisäysaineistoa tuottavien toimijoiden olisi sallittava julkaista vapaavalintaisesti tietoja tällaisen aineiston saatavuudesta asetuksen (EU) 2018/848 26 artiklan 2 kohdan mukaisesti käyttöönotetuissa kansallisissa järjestelmissä. Näin toimijat voivat valita luonnonmukaisesti kasvatettua kasvien lisäysaineistoa silloin kun luonnonmukaista tai siirtymävaiheen kasvien lisäysaineistoa ei ole saatavilla. 
            
            
               (10)Luvan, joka koskee sellaisen muun kuin luonnonmukaisen kasvien lisäysaineiston käyttöä, joka on kasvatettu luonnonmukaista tuotantoa koskevien edellytysten mukaisesti kasvien lisäysaineiston tuotantoa varten, voimassaolon olisi johdonmukaisuuden varmistamiseksi päätyttävä samaan aikaan kuin luonnonmukaisen kasvien lisäysaineiston käyttöä koskevien poikkeusten. Komission olisi seurattava luonnonmukaisen kasvien lisäysaineiston saatavuutta ja päätettävä tällaisten lupien voimassaolo tai pidennettävä sitä asetuksen (EU) 2018/848 53 artiklan 7 kohdassa säädetyssä kertomuksessa esitettyä luonnonmukaisen kasvien lisäysaineiston saatavuutta koskevien päätelmien perusteella mainitun asetuksen 53 artiklan 2 kohdan mukaisesti.
            
            
               (11)Sen vuoksi asetuksen (EU) 2018/848 liitettä II olisi muutettava.
            
            
               (12)Tätä asetusta olisi oikeudellisen tyhjiön välttämiseksi sovellettava takautuvasti asetuksen (EU) 2018/848 soveltamisen alkamispäivästä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
         
         
            
               Muutetaan asetuksen (EU) 2018/848 liite II tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2022.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 17.1.2022
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 150, 14.6.2018, s. 1.
               
            
      
    ---documentbreak--- 
      
         
         
            
               LIITE 
            
            
               Muutetaan asetuksen (EU) 2018/848 liitteessä II oleva I osa seuraavasti: 
            
            
               (a)Muutetaan 1.8.5.1 kohta seuraavasti: 
            
            
               i)korvataan ensimmäinen kohta seuraavasti: 
            
            
               ”Poiketen siitä, mitä 1.8.1 kohdassa säädetään, kun 26 artiklan 1 kohdassa tarkoitetusta tietokannasta tai 26 artiklan 2 kohdassa tarkoitetuista järjestelmistä kerätyt tiedot osoittavat, että toimijan asiaankuuluvan luonnonmukaisen kasvien lisäysaineiston laadulliset ja määrälliset tarpeet eivät täyty, toimija voi käyttää siirtymävaiheen kasvien lisäysaineistoa 10 artiklan 4 kohdan toisen alakohdan a alakohdan mukaisesti tai 1.8.6 kohdan mukaisesti sallittua kasvien lisäysaineistoa.” 
            
            
               ii)Lisätään ensimmäisen alakohdan jälkeen alakohta seuraavasti:
            
            
               ”Lisäksi silloin kun luonnonmukaisia siementaimia ei ole saatavilla, voidaan käyttää 10 artiklan 4 kohdan toisen alakohdan a alakohdan mukaisesti merkittyjä ”siirtymävaiheen siementaimia”, jos ne on kasvatettu seuraavasti: 
            
            
               (a)kasvuaika siemenestä lopulliseen siementaimeen on kestänyt vähintään 12 kuukautta viljelylohkolla, joka on samalla ajanjaksolla läpikäynyt vähintään 12 kuukauden siirtymävaiheen; tai 
            
            
               (b)luonnonmukaisella tai siirtymävaiheen viljelylohkolla tai astioissa, jos sovelletaan 1.4 kohdassa tarkoitettua poikkeusta, edellyttäen että siementaimet ovat peräisin sellaisista kasveista korjatuista siirtymävaiheen siemenistä, jotka ovat kasvaneet 12 kuukauden siirtymävaiheen läpikäyneellä lohkolla.”
            
            
               iii)korvataan toinen, kolmas ja neljäs alakohta seuraavasti: 
            
            
               ”Kun luonnonmukaista ja siirtymävaiheen kasvien lisäysaineistoa tai 1.8.6 kohdan mukaisesti sallittua kasvien lisäysaineistoa ei ole toimijan tarpeisiin nähden riittävästi tai riittävän laadukkaana saatavilla, toimivaltaiset viranomaiset voivat sallia muun kuin luonnonmukaisen kasvien lisäysaineiston käytön, jollei 1.8.5.3–1.8.5.8 kohdasta muuta johdu. 
            
            
               Tällaisia yksittäisiä lupia voidaan antaa ainoastaan seuraavissa tilanteissa:
            
            
               (a)lajille, jota toimija haluaa käyttää, ei ole rekisteröity yhtään lajiketta 26 artiklan 1 kohdassa tarkoitettuun tietokantaan tai 26 artiklan 2 kohdassa tarkoitettuun järjestelmään;
            
            
               (b)kukaan kasvien lisäysaineistoa kaupan pitävä toimittaja ei pysty toimittamaan kyseistä luonnonmukaista tai siirtymävaiheen kasvien lisäysaineistoa tai 1.8.6 kohdan mukaisesti sallittua kasvien lisäysaineistoa ajoissa kylvämistä tai istuttamista varten ja käyttäjä on tilannut kasvien lisäysaineiston niin ajoissa, että luonnonmukainen tai siirtymävaiheen kasvien lisäysaineisto tai 1.8.6 kohdan mukaisesti sallittu kasvien lisäysaineisto on ehditty valmistelemaan ja toimittamaan;
            
            
               (c)toimijan haluamaa lajiketta ei ole rekisteröity luonnonmukaisena tai siirtymävaiheen kasvien lisäysaineistona tai 1.8.6 kohdan mukaisesti sallittuna kasvien lisäysaineistona 26 artiklan 1 kohdassa tarkoitettuun tietokantaan tai 26 artiklan 2 kohdassa tarkoitettuihin järjestelmiin ja toimija pystyy osoittamaan, ettei mikään saman lajin rekisteröidyistä vaihtoehdoista ole erityisesti viljely-, maaperä- ja ilmasto-olosuhteiden ja tarvittavien teknologisten ominaisuuksien kannalta sopiva kyseiseen tuotantoon;
            
            
               (d)se on perusteltua tutkimusta, pienimuotoisia kenttäkokeita, lajikkeiden suojelua tai tuoteinnovointia varten ja asiasta on sovittu kyseisen jäsenvaltion toimivaltaisten viranomaisten kanssa.
            
            
               Toimijan on ennen tällaisen luvan pyytämistä tehtävä hakuja 26 artiklan 1 kohdassa tarkoitettuun tietokantaan tai 26 artiklan 2 kohdassa tarkoitettuihin järjestelmiin tarkistaakseen, onko asianomaista luonnonmukaista tai siirtymävaiheen kasvien lisäysaineistoa tai 1.8.6 kohdan mukaisesti sallittua kasvien lisäysaineistoa saatavilla ja onko hänen pyyntönsä näin ollen perusteltu.”
            
            
               (b)Muutetaan 1.8.5.2 kohta seuraavasti:
            
            
               i)korvataan ensimmäinen kohta seuraavasti: 
            
         
         
            
               ”Kolmansien maiden toimijat voivat 1.8.1 kohdasta poiketen käyttää siirtymävaiheen kasvien lisäysaineistoa 10 artiklan 4 kohdan toisen alakohdan a alakohdan mukaisesti tai 1.8.6 kohdan mukaisesti sallittua kasvien lisäysaineistoa silloin kun luonnonmukaista kasvien lisäysaineistoa ei ole saatavilla riittävästi tai riittävän laadukkaana sen kolmannen maan alueella, jossa toimija sijaitsee.”
            
            
               ii)korvataan kolmas kohta seuraavasti:
            
            
               ”Edellä olevan 46 artiklan 1 kohdan mukaisesti hyväksytyt valvontaviranomaiset tai tarkastuslaitokset voivat sallia kolmansien maiden toimijoille muun kuin luonnonmukaisen kasvien lisäysaineiston käytön luonnonmukaisessa tuotantoyksikössä silloin kun luonnonmukaista tai siirtymävaiheen kasvien lisäysaineistoa tai 1.8.6 kohdan mukaisesti sallittua kasvien lisäysaineistoa ei ole riittävästi tai riittävän laadukkaana saatavilla sen kolmannen maan alueella, jossa toimija sijaitsee, 1.8.5.3, 1.8.5.4, 1.8.5.5 ja 1.8.5.8 kohdassa vahvistetuin edellytyksin.” 
            
            
               (c)Lisätään 1.8.5.8 ja 1.8.6 kohta seuraavasti:
            
            
               ”1.8.5.8 Silloin kun kyseessä ovat sellaisten lajien siementaimet, joiden tuotantosykli siementaimen istutuksesta tuotteen ensimmäiseen keruuseen on yhden kasvukauden mittainen, toimivaltaiset viranomaiset eivät saa sallia sellaisten siementaimien käyttöä, jotka ovat muita kuin luonnonmukaisia siementaimia. 
            
            
               1.8.6. Edellä olevan 46 artiklan 1 kohdan mukaisesti hyväksytyt toimivaltaiset viranomaiset tai tapauksen mukaan valvontaviranomaiset tai tarkastuslaitokset voivat sallia, että kasvien lisäysaineistoa luonnonmukaista tuotantoa varten tuottavat toimijat käyttävät muuta kuin luonnonmukaista kasvien lisäysaineistoa silloin kun 1.8.2 kohdan mukaisesti kasvatettuja emokasveja tai tapauksen mukaan muita kasvien lisäysaineiston tuotantoon tarkoitettuja kasveja ei ole riittävästi tai riittävän laadukkaana saatavilla ja saattavat tällaisen aineiston markkinoille käytettäväksi luonnonmukaisessa tuotannossa, jos seuraavat edellytykset täyttyvät: 
            
            
               (a)Muuta kuin luonnonmukaista kasvien lisäysaineistoa ei sadonkorjuun jälkeen käsitellä muilla kuin tämän asetuksen 24 artiklan 1 kohdan mukaisesti hyväksytyillä kasvinsuojeluaineilla, jolleivat kyseisen jäsenvaltion toimivaltaiset viranomaiset ole määränneet kemiallista käsittelyä asetuksen (EU) 2016/2031 mukaisesti kasvien terveyteen liittyvistä syistä kaikille jonkin lajin lajikkeille ja monimuotoiselle aineistolle alueella, jolla kasvien lisäysaineistoa on tarkoitus käyttää. Kun muuta kuin luonnonmukaista kasvien lisäysaineistoa käsitellään tällaisella määrätyllä kemiallisella käsittelyllä, viljelylohkoon, jolla käsiteltyä kasvien lisäysaineistoa kasvaa, sovelletaan 1.7.3 ja 1.7.4 kohdassa tarkoitettua siirtymävaihetta.
            
            
               (b)Muu kuin luonnonmukainen kasvien lisäysaineisto ei ole sellaisen lajin siementaimi, jonka tuotantosykli siementaimen istutuksesta tuotteen ensimmäiseen keruuseen on yhden kasvukauden mittainen. 
            
            
               (c)Kasvien lisäysaineisto kasvatetaan kaikkien muiden asiaankuuluvien luonnonmukaisia kasveja koskevien tuotantovaatimusten mukaisesti. 
            
            
               (d)Lupa käyttää muuta kuin luonnonmukaista kasvien lisäysaineistoa on saatava ennen tällaisen aineiston kylvämistä tai istuttamista. 
            
            
               (e)Toimivaltainen viranomainen, valvontaviranomainen tai tarkastuslaitos saa myöntää luvan ainoastaan yksittäisille käyttäjille ja yhdeksi kasvukaudeksi kerrallaan, ja sen on kirjattava sallitun kasvien lisäysaineiston määrät.
            
            
               (f)Jäsenvaltion toimivaltaiset viranomaiset voivat e alakohdasta poiketen myöntää vuosittain yleisen käyttöluvan muun kuin luonnonmukaisen kasvien lisäysaineiston tietylle lajille, alalajille tai lajikkeelle, ja niiden on pidettävä vuosittain päivitettävä laji-, alalaji- ja lajikeluettelo julkisesti saatavilla. Tällöin kyseisten toimivaltaisten viranomaisten on kirjattava muun kuin luonnonmukaisen kasvien lisäysaineiston sallitut määrät.
            
            
               (g)Tämän kohdan mukaisesti myönnettyjen lupien voimassaolon päätyttävä 31 päivänä joulukuuta 2036.
            
            
               Jäsenvaltioiden toimivaltaisten viranomaisten on viimeistään kunkin vuoden 30 päivänä kesäkuuta ja ensimmäisen kerran 30 päivänä kesäkuuta 2023 toimitettava komissiolle ja muille jäsenvaltioille tiedot ensimmäisen kohdan mukaisesti myönnetyistä luvista.
            
            
               Tuottaja, joka tuottaa ja pitää kaupan ensimmäisen alakohdan mukaisesti tuotettua kasvien lisäysaineistoa, voi vapaavalintaisesti julkaista 26 artiklan 2 kohdan mukaisesti käyttöön otetuissa kansallisissa järjestelmissä asiaankuuluvat tiedot tällaisen kasvien lisäysaineiston saatavuudesta. Toimijan, joka päättää julkaista tällaiset tiedot, on varmistettava, että tiedot päivitetään säännöllisesti ja poistetaan kansallisista järjestelmistä, jos kasvien lisäysaineistoa ei ole enää saatavilla. Kun toimija hyödyntää e alakohdassa tarkoitettua yleislupaa, sen on pidettävä käytetyistä määristä kirjaa.”